Je Jehans d’Oiseler, sires de Flagey, fais savoir à touz que je, pour moy et pour mes hoirs, ay fait fié et homaige à très noble baron et saige mon amé signour Jeham de Chalon, signour d’Arlay, pour luy et pour ses hoirs, pour lequel fié et homaige li devantdit mes chiers sires m’a doné, pour luy et pour ses hoirs, moy et à mes hoirs, XX livres tornois ou de menoie corsauble en l’arceveschie de Besançon, à toutjoursmais, à panre et à recevoir sus ses rentes et sus ses yssaiges dou puis de la salnerie de Salins, ou mois de may. Et m’a encour doné mes devantdiz sires, en accressemant doudit fié, doux cenz livres de bons tornois noirs, lesquex je ay eues et receues de luy, et m’an tien pour bien paiez. Et pour ceu que ceu soit chose plus certainne, je ay mis mon seel pendant en ces presantes lettres, et ay proié et requis à sages persones et discretes le chapitre de Saint-Anathoile de Salins que [y] metent lour seaux, ensamble le mien... Faites et données à Salins, en l’am de grace corrant par mil CCC et doux, le vanredi après la saint Ylaire, ou mois de janvier.